La imatge de dones oferint serveis sexuals als marges d'algunes carreteres és habitual a les comarques gironines. La Jonquera (Alt Empordà) és un dels punts on la problemàtica és més evident. Tot i que en els últims anys hi ha menys dones exercint al carrer, i que el municipi només té un bordell (el més gran en dimensions), la situació fronterera el converteix en un pol d'atracció per a aquells que busquen aquests serveis. Els partits polítics recorden que el municipi té molts potencials i que, tot i que el problema de la prostitució està enquistat, no és superior al d'altres poblacions. L'any 2009 el consistori va aprovar una ordenança per prohibir l'oferta i la demanda d'aquests serveis, amb multes d'entre 750 i 3.000 euros. Deu anys després, la mesura s'ha mostrat poc eficient i les formacions amb representació al consistori (PDeCAT, ERC i PSC) que concorren a les eleccions reclamen una reforma del Codi Penal que tipifiqui com a delicte la petició de serveis sexuals.     La problemàtica de la prostitució al carrer no és exclusiva de la Jonquera però aquest municipi de poc més de 3.000 habitants és conegut arreu i, especialment, a França com un punt on poder accedir a aquests serveis, penalitzats al país veí. La població fa anys que lluita perquè es reconeguin els altres "potencials" que té però l'estigma és encara molt present i provoca problemes associats de violència o de consum de drogues. L'Ajuntament va aprovar l'any 2009 una ordenança –que després es van fer seva altres poblacions de la comarca- prohibint la prostitució al carrer i la venda ambulant, una altra de les principals problemàtiques que pateix.  La normativa, que sanciona tant les noies que exerceixen com els clients, preveu multes d'entre 750 euros –en infraccions lleus- als 3.000 euros. Durant l'any passat se'n van interposar 31, una més que l'any 2017 i 41 menys que al 2016, quan se'n van posar 72. Les dificultats per cobrar-les sumada a la feina administrativa que suposa per a la Policia Local del municipi controlar aquesta situació fan que la mesura sigui, a la pràctica, poc efectiva.  Tots els partits amb representació al consistori coincideixen que les eines que tenen a l'abast no són suficients i que cal una reforma del Codi Penal que prohibeixi aquesta pràctica. La candidata de Junts per la Jonquera i actual alcaldessa, Sònia Martínez, assegura que la prostitució no és una problemàtica única del municipi però admet que la situació frontera i la regulació que hi ha a França propicia que "aquí en patim les conseqüències".  Martínez admet que moltes de les multes no s'arriben a cobrar i que imposar-se suposa un sobreesforç administratiu tant per a la policia com per al personal de l'Ajuntament.  "No només per un tema d'imatge sinó perquè hi ha una preocupació per aquestes noies que estan a la carretera sense cap tipus de seguretat i ho fan en condicions pèssimes", afegeix. Per això, diu, continuaran demanant el canvi.   "Tenim molts potencials" La radiografia que fa de la situació la candidata d'ERC, Anna Pérez, és molt similar. "La Jonquera té molts potencials però evidentment aquest problema hi és. La situació fronterera  facilita aquestes situacions, és la penyora que hem de pagar", assegura.  Pérez diu que el municipi té poc més de 3.000 habitants però que, en canvi, a nivell de serveis està preparat per a 10.000 persones. En canvi, "tenim la policia de municipis de menys de 5.000 habitants". La formació, que actualment té quatre regidors a l'oposició, diu que és un problema que afecta tota la comarca i que porta altres problemes associats com el tràfic i consum de droga.  Sobre l'estigma que això comporta, diu que és "el tribut" que han de pagar. "El que hem de fer és canviar-ho perquè la gent també comenci a parlar del poble en positiu perquè hi ha altres coses i, si nosaltres guanyem, treballarem perquè sigui així", afegeix.  "La Jonquera també és un lloc de negoci" El candidat del PSC, Narcís Quintana, afirma que la prostitució "no és un fet distintiu de la Jonquera". "Es dona al mateix nivell o, fins i tot, més als pobles veïns però aquí sempre sortim com un lloc de prostitució", remarca. "I no és així. La Jonquera és un lloc de negoci, és una vila pròspera però, malauradament, com en altres poblacions, tenim aquest problema", insisteix.  Per Quintana, la prostitució és un "drama humà i personal" però també s'acaba convertint en un problema de seguretat perquè porta problemes associats com aldarulls o venda de droga.  "Fa molts anys que dura" A finals del 2017, es va crear la Plataforma de Veïns de la Jonquera arran d'un increment de robatoris i de problemes vinculats al tràfic de drogues. L'entitat reclama des d'aleshores més seguretat a la població. Sobre el problema de la prostitució, el seu portaveu, Fitu Guillén, admet que és una situació que fa molts anys que dura. "De la Jonquera sempre es parla d'això però la Jonquera no és només això", diu.  Guillen creu, però, que amb les multes i la pressió policial el problema no es resoldrà. "Potser amb més policia es dissuadiria però crec que cal canviar les lleis perquè són molt favorables als delinqüents", insisteix.  Acompanyar i assessorar les dones L'associació Genera fa més de deu anys que atén dones a la Jonquera i a Figueres. Tant les que exerceixen a la carretera com les que ho fan en clubs. L'entitat, amb seu a Barcelona, va cada quinze dies a Figueres i un cop al mes a la Jonquera. Al municipi, tenen un local a Can Laporta però també compten amb el que anomenen "unitats mòbils", que va als espais de treball de les dones, tant si són pisos, clubs o a la via pública.  Durant tot l'any passat, a tota la comarca van fer 982 atencions a 257 dones. D'aquestes, 140 van acudir a l'associació per primera vegada. La Ruth i la Gabrielle, que treballen a l'entitat, asseguren que aquestes dades no són superiors a d'altres punts de Catalunya i admeten que en aquest àmbit és molt complicat fer comparatives.  "No és que hi hagi més prostitució que en d'altres llocs sinó que és un poble petit  on hi ha clubs grans i és fronterer però de prostitució i de forçada n'hi ha a molts punts", remarca la Ruth.  Oferir acompanyament a les dones L'associació ofereix a les dones des de material de treball (com preservatius) i assessorament fins a consultes vinculades als seus drets laborals. "La nostra entitat té una perspectiva pro drets que posa el punt de mira en les carències que tenen", diu la Gabrielle. També tenen un conveni sanitari perquè puguin accedir a revisions mèdiques perquè "com que no cotitzen, no hi tenen accés".  En general, diu que les consultes que els fan van, majoritàriament, adreçades a la petició de material però també en tenen moltes sobre l'accés al circuït de salut i temes d'estrangeria.  "És clar que n'hi ha prostitució forçada però la proporció de dones en situació de prostitució forçada és més baixa que les que treballen per elecció pròpia", explica la Ruth.  També alerten que multar pot portar les dones que exerceixen la prostitució a situacions de vulnerabilitat. "La dona no se n'anirà, anirà a un altre lloc, però la situació no deixarà d'existir", insisteix la Ruth.  "Vull tornar a Romania" L'ACN ha pogut parlar amb una de les noies que exerceix a la carretera des de fa tres anys al carrer. Vol mantenir-se en l'anonimat però assegura que va decidir venir per voluntat pròpia des de Romania perquè allà mai hagués aconseguit tenir una vida normal. Hi va deixar família i diu que té previst tornar al seu país quan hagi aconseguit prou diners. "Aquí estic fitxada com a prostituta i ja no hi puc fer res més", diu.  Es queixa de la pressió policial i diu que sovint li posen multes per exercir però que no les paga perquè no pot afrontar-ho. També assegura que ha viscut situacions de risc amb alguns clients. En una ocasió, explica, un va intentar robar-li però va aconseguir escapar perquè la va ajudar una altra noia amb un client.

Summary: La prostitució a la Jonquera, un problema històric amb la reivindicació d'una reforma del Codi Penal de rerefons


Grande-Marlaska remarca que no cal acumular béns ACN Madrid.-El ministre de l'Interior, Fernando Grande-Marlaska, ha assegurat que no hi haurà problemes d'abastiment per l'enduriment del confinament. Segons el ministre, les forces i cossos de seguretat de l'Estat vetllaran pel normal funcionament de la cadena d'abastiment. "Tenim a disposició de la ciutadania els efectius necessaris per garantir-ho i fer complir les disposicions adoptades", ha afirmat en roda de premsa aquest dilluns des de la Moncloa. Grande-Marlaska ha dit a la ciutadania que no necessita acumular béns de primera necessitat i ha afirmat que es podrà seguir sortint per anar a comprar menjar, a la farmàcia o per comprar el diari. El ministre de l'Interior ha recomanat fer totes les compres en una mateixa sortida.

Summary: El govern espanyol assegura que no hi haurà problemes d'abastiment per l'enduriment del confinament


L'empresa catalana SANJO, amb seu a Sant Andreu de la Barca (Baix Llobregat) i especialitzada en peces metàl·liques de precisió per a l’automoció, tractaments tèrmics, i disseny i construcció d’utillatges per a la indústria, ha iniciat la construcció d’una planta de producció de 2.500 metres quadrats de superfície a la localitat de Virginia Beach, situada a l’estat de Virginia, a uns 320 quilòmetres al sud de Washington. L’objectiu de les noves instal·lacions, que suposarà una inversió de 17,5 milions de dòlars i donarà feina a 85 persones, és satisfer les necessitats dels clients europeus de SANJO que disposen de plantes als Estats Units i entrar en el mercat nord-americà, on existeix un gran potencial de consum. De fet, la planta s'ubicarà a prop del fabricant de serres mecàniques Stihl, client de SANJO des del 2001 i que ha encoratjat l'empresa catalana a desembarcar als Estats Units per enfortir la seva relació comercial.  Les noves instal·lacions estan estratègicament situades prop d’una important via de comunicació, la Interstate Highway 264, que permet el desplaçament ràpid a la resta de l’estat i en especial al gran port de Norfolk. SANJO exporta actualment  el 80% de la seva producció a 85 plantes de 27 països de quatre continents i amb aquesta inversió comptarà, a partir del 2018, amb quatre plantes productives, tres a Catalunya i la dels Estats Units, a més de dues oficines comercials, una a Stuttgart, a Alemanya, i una altra a Shanghai, a la Xina.

Summary: L'empresa catalana SANJO inverteix 17,5 milions de dòlars en una planta de producció als Estats Units


L'Audiència Nacional celebrarà el proper 6 de febrer una vista per estudiar els recursos contra els processaments dels tres terroristes empresonats pels atemptats del 17 d'agost de 2017 a Barcelona i Cambrils. La secció segona de la sala penal ha fixat la vista per a les 10.50h del matí. El jutge Fernando Andreu –que ha estat al càrrec de la instrucció- va processar els tres membres de la cèl·lula terrorista el passat 10 d'octubre i, posteriorment, el 15 de novembre va rebutjar els recursos de les defenses i va confirmar els processaments per integració a organització terrorista, fabricació, tinença i dipòsit d'explosius, d'estralls i col·laboració amb organització terrorista. Ara és el torn de la sala penal, que d'estudiar de nou els recursos d'apel·lació que presenten les defenses.  Els tres processats són Mohamed Houli Chemlal (ferit a l'explosió de la casa d'Alcanar) i Driss Oukabir (detingut a Ripoll), a qui el jutge Fernando Andreu proposa jutjar pels delictes d'integració a organització terrorista, fabricació, tinença i dipòsit d'explosius i un delicte d'estralls en grau de temptativa. L'altre processat és Said Ben Iazza, detingut a Vinaròs després dels atemptats per facilitar material per fer els explosius i ajudar en el seu transport. En aquest cas, Andreu demana jutjar-lo per col·laboració amb organització terrorista.  Són els únics que estan en presó preventiva ja que la resta d'integrants de la cèl·lula van morir o a l'exposició d'Alcanar o abatuts pels Mossos.

Summary: L'Audiència Nacional estudiarà el 6 de febrer els recursos contra el processament dels terroristes del 17-A


El Govern de la Generalitat ha signat aquest dimecres un programa d'identificació genètica de les persones desaparegudes durant la Guerra Civil i la dictadura franquista. "És un pas endavant per resoldre el dèficit democràtic", ha assenyalat el conseller d'Afers Exteriors, Relacions Institucionals i Transparència, Raül Romeva, qui ha afegit que és quelcom que "demanava el país i la dignitat". El pla, "agosarat i de llarg recorregut", consistirà en fer una base de dades dels perfils genètics dels familiars de les víctimes, una altra amb els de les pròpies víctimes a partir de restes humanes i, finalment, fer un encreuament exhaustiu dels resultats per intentar establir les relacions de parentiu. "Hi ha dies que un se sent especialment orgullós i que recordarà tota la vida", ha afirmat el conseller de Salut, Toni Comín. "I avui és un d'ells", ha afegit, congratulat d'atendre al "deure amb les víctimes de la Guerra Civil". En la mateixa línia, el conseller de Justícia, Carles Mundó, ha apuntat que "recuperar la memòria" és una manera "digna" de tancar una pàgina "negra" de la història.  Els departaments que encapçalen Romeva, Comín i Mundó han tirat endavant conjuntament aquest programa que ha de servir perquè tots els familiars de persones desaparegudes durant la Guerra Civil i la dictadura franquista tinguin la possibilitat de trobar les restes humanes de les víctimes. La Generalitat enviarà una carta a les més de 4.700 persones que integren el cens de familiars de persones desaparegudes –qui no ho estigui s'hi pot inscriure- informant del procediment que es posarà en marxa.  Per una banda, els afectats que vulguin participar de la iniciativa se sotmetran a unes proves d'extracció genètiques per via bucal en centres determinats i se'n farà una base de dades. Per fixar l'ordre de les citacions, ponderaran dos criteris: la data de les sol·licituds i l'edat dels sol·licitants. Paral·lelament, es configurarà una altra base de dades amb restes òssies exhumades que es troben en fosses, trobades en superfície o dipositades al Memorial de les Camposines ubicat a La Fatarella. Un cop processada la informació i les bases de dades estiguin completes, es farà l'encreuament de les mostres. En cas positiu, la Direcció General de Relacions Institucionals i amb el Parlament (DGRRII), encarregada de gestionar el cens de persones desaparegudes, contactarà i acompanyarà els familiars en els tràmits posteriors per a rebre i enterrar les restes dels familiars.  Al capdavant de la part científico-tècnica del projecte hi ha l'Hospital Universitari de la Vall d'Hebron, que s'encarregarà de recollir les mostres biològiques dels familiars, fer el banc d'ADN i realitzar l'encreuament amb les mostres òssies.  Un pas "pioner" Romeva ha volgut posar èmfasi que aquesta iniciativa és pionera a tot l'estat espanyol, per bé que ha reconegut que arriba tard. "Fa molt de temps que l'haguéssim hagut de fer però sabem que és un pas ineludible", ha expressat. El conseller ha subratllat que el Govern posa fil a l'agulla en aquesta qüestió, a diferència de l'estat espanyol, a qui ha acusat de posar "incomprensibles entrebancs" en la recuperació de la memòria històrica i de promoure la "tirania del silenci". "S'ha promogut la confusió interessada entre reconciliació i oblit", que ha provocat "tergiversacions històriques preocupants edificades sobre el menyspreu de la memòria col·lectiva", ha lamentat. "Especialment, sobre la dels vençuts", ha conclòs.

Summary: El Govern impulsa un pla d'identificació genètica de les víctimes de la Guerra Civil i el franquisme


La majoria d'incendis en edificis del Pirineu són causats per la incorrecta execució de la construcció, segons ha explicat el cap de la Regió d'Emergències de Lleida, Jordi Solà. En moltes de les construccions de les comarques de muntanya la construcció de les xemeneies estan mal aïllades i en contacte directe amb la fusta o productes inflamables. Per això, una de les recomanacions és construir segons unes instruccions detallades que explica com s'ha de construir el conducte de les xemeneies de les llars de foc que van redactar els Bombers. L'any 2015 al Pirineu es van registrar 171 actuacions relacionades amb incendis d'edificis. L'Alt Urgell va patir un incendi amb el resultat d'una persona morta. Aquest 2016 les actuacions en incendis ja són 129. Els principals consells per evitar incendis a la llar causats per llars de foc estan relacionats amb característiques constructives, el funcionament i el manteniment. Solà ha dit que per encendre el foc s'ha d'evitar líquid inflamable, llenya verda, un volum inadequat de llenya i tenir roba a menys d'un metre del foc. Pel que fa al manteniment es recomana fer-lo un cop l'any. I en relació a la construcció els Bombers recomanen fer construccions ben aïllades i allunyades d'elements combustibles. Aquests consells s'han volgut explicar els dies previs a l'arribada de turistes al Pirineu perquè prenguin consciència de la necessitat de netejar un cop a l'any les xemeneies i utilitzar-les de manera adequada per evitar ensurts. De les 171 actuacions al Pirineu que van efectuar els Bombers en incendis en edificis durant el 2015; 51 s'han fet a la Cerdanya, 33 a l'Alt Urgell, 32 a la Val d'Ara, 31 al Pallars Sobirà, 13 al Pallars Jussà i 11 a l'Alta Ribagorça.

Summary: Bombers alerta que molts incendis en xemeneies al Pirineu són causats per la incorrecta execució de la construcció


Tres de cada cinc pomes que es troben als lineals de venda dels supermercats espanyols són d'origen estatal, segons es desprèn d'Infolineal, un informe elaborat per Afrucat que ha detectat en els darrers quatre anys un canvi de tendència que millora el posicionament de la poma produïda a l'Estat. La resta provenen, majoritàriament, d'Itàlia (17,1%) i França (9,5%). Pel que fa a la pera, la presència d'aquesta fruita no ha variat pràcticament en aquest període i es manté un predomini de les peres estatals en els supermercats del 80%. El 20% restant prové, sobretot, de Xile (8,9%), Portugal (3,9%) i Itàlia (1,7%). El darrer informe ha observat que totes les pomes i peres que oferien aquest abril als seus lineals cadenes com és el cas de Bonpreu, Plusfresc, Esclat i Eroski eren d'origen estatal.  El president del Comitè de fruita de llavor de Fepex, Joan Serentill, ha recordat que en el primer Infolineal publicat el 2015 una de cada dues pomes consumides a l'estat espanyol eren d'importació. El darrer informe, corresponent a aquest abril, "confirma el canvi que s'ha operat en moltes cadenes que han apostat pel producte estatal" i, d'aquesta manera, la reducció "en més de 20 punts de la presència de poma d'importació als lineals". Serentill ha valorat positivament "el gir que han donat moltes cadenes, sobretot les de capital estatal, afavorint el nostre producte" però "hem d'esperar a veure si es consolida en els propers anys". Segons el director general d'Afrucat, Manel Simón, aquestes dades "responen no només a un nou comportament del consumidor que prefereix la fruita pròpia, sinó també al treball del sector que ha renovat plantacions amb clons més adaptats oferint així una poma de més qualitat i més competitiva".  Aquest darrer informe ha detectat en algunes cadenes de distribució que la totalitat de pomes que ofereixen als seus lineals són d'origen estatal com passa a Bonpreu, Plusfresc, Esclat i Eroski. Per contra, totes les pomes observades a Supercor són d'importació, a El Corte Inglés, ho són un 72% del total, i a Hipercor, un 69%.      En el cas de la pera, les dades es mantenen similars a les del 2015, amb un 80% de presència de pera estatal als lineals dels supermercats espanyols. Bonpreu, Bon Àrea, Esclat, Plusfresc, Supercor, Eroski, El Corte Inglés, Dia i Simply tenien als seus lineals la totalitat de peres estatals, segons el darrer informe elaborat per Afrucat aquest abril.  D'altra banda, des de Fepex han qualificat l'actual campanya de comercialització de "lenta i pesada, amb poca demanda i amb preus estables des de principis d'any que, en el cas de la poma, no cobreixen les despeses". Quant a la pera, tot i que la situació "és millor però no es pot parlar que sigui bona ja que els preus paguen els costos sense deixar amb prou feines beneficis", segons han dit des de Fepex.

Summary: El 65% de les pomes i el 80% de les peres dels lineals dels supermercats espanyols són d'origen estatal


La Guàrdia Civil ha detingut els tres ocupants d'un vehicle que portaven 3,2 quilos de marihuana. Segons informa l'institut armat, cap a dos quarts d'una de la matinada de dijous passat agents que feien un control van aturar un cotxe amb matrícula francesa. Durant la inspecció, van localitzar la droga repartida en diversos paquets envasats al buit. Per això, van arrestar els suposats traficants que són de nacionalitat francesa i tenen entre 25 i 29 anys. Els detinguts i la droga decomissada van passar a disposició del jutjat d'instrucció en funcions de guàrdia de Figueres.

Summary: Tres detinguts a la Jonquera per portar 3,2 quilos de marihuana al cotxe


L'Audiència de Lleida ha condemnat a deu anys de presó l'home que va abusar sexualment i de manera continuada de la seva fillastra a Lleida, des que la nena tenia 11 anys i fins als 15. La noia ho va denunciar amb 17 anys, quan va sospitar que l'home feia el mateix amb la seva germana petita. Ara en té 19 anys i segueix rebent tractament psicològic per a aquests fets. L'home, J. B., nascut al Camerun, que es trobava en llibertat provisional, ja ha entrat a la presó, a petició de la fiscalia. La condemna també contempla sis anys de llibertat vigilada quan surti de la presó i, a més, l'home no es podrà comunicar ni acostar-se a menys de 200 metres de la noia durant onze anys. També haurà d'indemnitzar la víctima amb 9.000 euros pels danys morals.

Summary: Condemnen a deu anys de presó l'home que va abusar sexualment de la seva fillastra a Lleida de dels 11 fins als 15 anys


La gelada que es va produir el 27 de març passat, pocs dies després de l'inici de la primavera, ha afectat més de 3.000 hectàrees de cultius a Catalunya segons les dades d'Agroseguro. D'aquestes, 2.258,6 corresponen a vinya, amb una valoració de danys d'1,6 milions d'euros, i amb prop de la meitat d'aquestes, 973,3 hectàrees, situades a la comarca de la Conca de Barberà. Mentre, al Segrià n'hi ha 640,2, sent la DO Costers del Segre una de les més perjudicades. Pel que fa la fruita dolça, la superfície afectada és de 751 hectàrees i suma danys per valor d'1,9 milions. La zona del Baix Segre i el nord de la Noguera han estat les més perjudicades, sobretot les nectarines, els albercocs i els paraguaians. Des d'Agroseguro han indicat que els danys a la vinya podrien arribar a ser d'unes 3.000 hectàrees. A banda de la Conca de Barberà i el Segrià, a la comarca de l'Alt Penedès la gelada ha afectat 277,5 hectàrees i n'hi ha 175,4 més a la de l'Anoia, a més de 52,2 al Baix Penedès. Per demarcacions, la de Tarragona és la que suma més superfície (1.097,1 ha) i li segueixen la de Lleida (708,6) i Barcelona (452,9). En el cas de la fruita, les varietats més primerenques d'os s'han vist més afectades, ja que les altes temperatures de les setmanes prèvies a la gelada havien avançat el procés de floració. Així, entre d'altres, n'hi ha 218,33 hectàrees de nectarina, 188,96 hectàrees d'albercoc, 166,5 de paraguaià, 90,34 de pera, 44,5 de préssec i 36,11 de poma. Des d'Agroseguro destaquen que, al contrari del que passa habitualment, aquest episodi meteorològic ha causat uns danys per varietats més selectius. Pel que fa a les valoracions, la companyia ha indicat que farà les tasques de peritatge de forma telemàtica sempre que sigui possible i que, a més, intentarà endarrerir les visites presencials a les finques, tenint en compte que encara hi ha marge per a la recol·lecció d'aquestes fruites i les restriccions de mobilitat instaurades arran del decret de l'estat d'alarma per fer front a la crisi sanitària del coronavirus.

Summary: La gelada del 27 de març passat causa danys de 3,5 MEUR en 3.000 hectàrees de cultius de vinya i fruita de Catalunya


El sindicat considera que ampliar les hores setmanals d’obertura és “incongruent” perquè s’apropa al model estatal de les 90 hores ACN Barcelona.-El sindicat UGT de Catalunya ha advertit aquest dimecres que l’ampliació d’horaris d‘obertura i la liberalització de les rebaixes incloses en la nova Llei del comerç, que va presentar ahir el Govern, agreujarà les condicions laborals dels treballadors del sector i perjudicarà la “poca contractació que a feien les empreses a l’estiu i a l’hivern perquè ja no es produirà la concentració de compres durant aquests dos períodes”. En un comunicat, el sindicat creu que ampliar fins a 75 hores les hores setmanals d’obertura és una mesura “incongruent” i que s’acosta més al model estatal, de 90 hores, que a la llei actual, de 72 hores, que ara està recorreguda pel govern espanyol al Tribunal Constitucional.  En ampliar a tres hores setmanals l’horari d’obertura (mitja hora al dia de mitjana), UGT també alerta que serà un obstacle més per conciliar la vida laboral i familiar, ja que es tracta d’un sector “fortament feminitzat”. Pel sindicat, és una decisió “bastant incoherent” amb la reforma horària que planteja el Govern per compaginar la vida professional i personal. Per últim, UGT  ha lamentat que no se’ls hagi consultat “en cap moment” sobre aquesta proposta de llei com a agent social representatiu i ha anunciat que ja ha demanat reunions amb diferents grups parlamentaris per expressar el seu posicionament sobre el text.

Summary: UGT alerta que la nova Llei del comerç agreujarà les condicions laborals dels treballadors del sector


La consellera de Salut, Alba Vergés, ha defensat els cribratges massius com els que es faran a Sabadell, Terrassa i Ripollet, i també Granollers, per controlar l'augment de casos positius detectats els darrers dies. Vergés ha dit que esperen enllestir les proves entre dimecres i dijous amb l'objectiu de poder tallar les cadenes de transmissió de covid-19, detectar els positius asimptomàtics i fer un seguiment dels aïllaments dels positius i els seus contactes. Des de Reus, la consellera ha dit que també segueixen "algun creixement" en altres zones com l'Alt Penedès, que continuen amb els "ulls posats" a l'Alt Empordà i que la primera corona de Barcelona és la que els preocupa "especialment" per l'elevada població i mobilitat que concentra. En declaracions als mitjans, Vergés ha afirmat que caldrà anar gestionant la pandèmia donant una resposta ràpida a aquells creixements que es puguin registrar. En aquest sentit, ha destacat que un bon exemple que aplicar mesures funciona és Lleida i la comarca del Segrià, on ja s'han pogut "relaxar" les mesures.  La consellera ha subratllat que l'objectiu dels propers mesos és que el sistema de salut no hagi d'aturar la seva atenció normal més enllà de la covid-19 i que "com a societat no haguem d'aturar el país i tota l'activitat". "Cal actuar quan la pandèmia pugui agafar velocitat per tal de doblegar la corba", ha resumit.  La titular de Salut ha afirmat que de moment poden "estabilitzar" la situació de rebrots a les Terres de l'Ebre sense haver d'implementar mesures restrictives. Vergés ha recordat que arran del creixement de casos en aquesta regió van decidir fer cribratges en diverses empreses.  Sobre la incidència de la covid-19 al Camp de Tarragona, la consellera ha destacat que l'índex de transmissió del virus se situa per sota de l'1, la qual cosa situa la regió en un risc groc o "moderat". Tot i aquesta "bona notícia", la consellera ha demanat no abaixar la guàrdia perquè la situació "pot canviar en pocs dies", ha advertit.  Visita a Reus i a Móra d'Ebre La consellera s'hi ha referit des de l'hospital Sant Joan de Reus, on s'han habilitat set nous llits d'UCI, que se sumen als 22 que ja estaven operatius. Vergés ha visitat el centre amb motiu del recent canvi de gestió, ara en mans de la nova Entitat de Dret Públic (EDP) Salut Sant Joan de Reus – Baix Camp. Aquesta EDP n'ha assumit la governança sota la direcció del CatSalut. L'operació també ha permès fer la transmissió de la propietat de l'edifici i dels préstecs que acumulava l'empresa Reus Serveis Municipals a l'EDP, i reduir l'endeutament del consistori en 60 MEUR.  Vergés ha subratllat que, malgrat la covid-19, el Govern ha pogut culminar el compromís adquirit de crear aquesta EDP 100% pública que compta amb uns 1.350 treballadors. La consellera ha indicat que el nou model respon a la voluntat de tenir un sistema de salut que treballi de forma integral per a tot un territori i que estigui pensat, ha dit, de forma col·lectiva.  Aquest dimarts a la tarda Vergés visitarà l'Hospital Comarcal de Móra d'Ebre, després que el 20 de juliol el CatSalut va traspassar-ne la gestió itjançant Gecohsa a l'Entitat de Dret Públic Salut Terres de l'Ebre.

Summary: Vergés defensa els cribratges massius com una mesura eficaç per tallar les cadenes de transmissió del virus


La CUP ha presentat una proposició que es debatrà en el proper ple de l'Ajuntament de Barcelona que insta els centres educatius vinculats a l'Església catòlica a pagar l'Impost de Béns Immobles (IBI) i deixar de beneficiar-se de l'exempció encara vigent. Dona un termini de sis mesos per reclamar les quanties retornades per bonificacions. El text dels anticapitalistes reclama una revisió de tots els immobles de l'Església per aclarir quina és la seva activitat, precisament perquè el Tribunal de Justícia de la UE va considerar que aquestes exempcions fiscals poden constituir ajudes estatals prohibides si s'atorguen per a activitats econòmiques i no per a les estrictament religioses, com pot ser en el cas de les escoles. La CUP planteja modificar l'IBI i l'impost sobre construccions per adaptar-lo a la jurisprudència europea.

Summary: La CUP porta al ple de Barcelona la petició perquè les escoles religioses paguin l'IBI


L'Ajuntament de Girona ha iniciat una nova campanya informativa per evitar que els ciclistes circulin per les voreres. A partir de dilluns vinent, la Policia Municipal incrementarà els controls a la ciutat per sancionar els infractors de l'Ordenança municipal de circulació fent especial atenció a aquells que la infringeixin sobre rodes. La normativa estableix que els cicles i bicicletes no poden passar per voreres, andanes i passeig llevat que hi hagi un carril especialment reservat a aquesta finalitat. Les multes seran de 60 euros. El regidor de Seguretat, Eduard Berloso, remarca que el govern municipal ha fet molts quilòmetres de xarxa pedalable i que cal garantir que "la gent que va a peu ho pugui fer de manera segura i tranquil·la".

Summary: Girona engega una campanya per evitar que els ciclistes circulin per les voreres


Un 85,85% dels titulats de màster a Catalunya tenen feina entre dos i tres anys després d'acabar els estudis. És una de les principals conclusions de l'enquesta d'inserció laboral en màsters impulsada per l'Agència de Qualitat del Sistema Universitari (AQU), que s'ha presentat aquest dimecres a l'Institut Químic de Sarrià. Una altra dada que es desprèn del document és que la taxa d'ocupació és un 8% més alta en aquells estudiants que han treballat abans de cursar el màster, situant-se en el 88%. D'altra banda, el 83% de titulats de màster treballen a Catalunya, un 13% a la resta de l'estat espanyol i un 4% a l'estranger, segons l'enquesta.

Summary: El 86% dels titulats de màster tenen feina entre dos i tres anys després d'acabar els estudis


L'alcalde d'Almacelles (Segrià), Josep Ibarz (JxCat), qüestiona l'operativitat de la sortida del desconfinament de la demarcació de Lleida en dues velocitats, de la mateixa manera que ho han fet alguns organismes empresarials lleidatans. Així ho ha dit després que el Govern hagi demanat a l'Estat que la Regió Sanitària de l'Alt Pirineu i Aran pugui iniciar dilluns la fase 1, mentre la de Lleida segueixi a la fase 0, "amb restriccions molt més severes pel que fa a l'obertura d'activitats econòmiques o a la mobilitat de persones". Per Ibarz, "el més encertat i lògic" seria deixar en mans de cada municipi el grau de desescalada, "ateses les circumstàncies locals de cada lloc", tal com ha proposat el president francès Emmanuel Macron. Josep Ibarz deixa clar que, "en cap cas", pretén qüestionar els aspectes sanitaris, però considera que "la diagnosi que es pot apreciar a simple vista, és que la realitat de l'àrea metropolitana de Barcelona no pot ser la mateixa que la de Lleida ciutat", i "la d'aquesta ciutat tampoc té res a veure amb la resta de pobles i viles del Pla de Lleida". L'alcalde d'Almacelles sosté que "són realitats molt diferents" i, per això, no entén "com pot tractar-se de la mateixa manera petits pobles de les Garrigues o de la Noguera amb la mateixa ciutat de Lleida".  En el cas d'Almacelles, Ibarz assenyala que "aquesta diferència i greuge encara és més evident" ja que "pobles veïns de la província d'Osca a poc més de 4 quilòmetres tot sembla indicar que gaudiran d'una fase 1, fet que els permetrà una més ràpida recuperació del seu teixit econòmic". D'aquí que veu la proposta del president francès Emmanuel Macron, de deixa en mans de cada municipi el grau de desconfinament, com "la més encertada i lògica, ateses les circumstàncies locals de cada lloc". Així mateix, també lamenta el posicionament a favor d'aquesta classificació "per part de del Departament de Salut, del president de la Diputació de Lleida o del mateix alcalde de Lleida", "sense atendre a les opinions del sector econòmic de les Terres de Lleida", com ara la Pimec, la Cambra de Comerç o la Federació d'Hostaleria de Lleida, entre altres. Ibarz defensa "que la millor solució hagués estat abans de posicionar-se en aquest sentit, haver parlat amb els sectors econòmics del territori i la conselleria, i mirar d'ajustar-se al màxim a les realitats de les comarques de Lleida".

Summary: L'alcalde d'Almacelles proposa deixar en mans de cada municipi el grau de desconfinament segons les seves especificitats


El pilot de l'avió Eurofighter que s'ha estavellat aquest dijous a Albacete ha mort en l'accident. Així ho ha confirmat el president de Castella – La Manxa, Emiliano García – Page, a través del seu compte de Twitter: "Acaben de comunicar la trista notícia. El meu pesar i el de tota la Comunitat de Catella – La Manxa per la mort del pilot a Albacete servint Espanya #12deOctubre". L'aeronau s'ha estavellat a la base de Los Llanos quan tornava de la desfilada militar que ha tingut lloc aquest dijous a Madrid, coincidint amb el Dia de la Hispanitat.  A la desfilada militar, hi han participat quatre avions de la base que les forces armades espanyoles tenen a Los Llanos, Albacete, i quatre més de Morón de la Frontera , Sevilla.  El president del govern, Mariano Rajoy, es desplaçarà a la base aèria de Los Llanos acompanyat de la ministra de Defensa, María Dolores de Cospedal, després de saludar al Rei a la recepció del Palau Reial.

Summary: Mor el pilot de l'avió de l'exèrcit espanyol que s'ha estavellat a Albacete


El Ballet de Catalunya (BC), fundat l’any 2017 i resident al Centre Cultural Terrassa, travessa un moment delicat després de la recent marxa de 23 ballarins i que la direcció de l’equipament hagi decidit “convidar” la companyia a abandonar el centre. El director de l’equipament, Adrià Fornés, ho ha anunciat a l’ACN tot esgrimint l’incompliment d’una sèrie d’acords econòmics i artístics per part del Ballet, amb la qual, diu, han “perdut la confiança”. “Són dos projectes que agafen direccions diferents, i tot ve de problemes interns de la companyia”, ha lamentat Fornés. El cert és que una vintena de ballarins han deixat el BC recentment i, en paral·lel, vuit d’ells més l’ex productora de la companyia han creat el Ballet de Barcelona i endegat una campanya per poder debutar al Teatre Condal de Barcelona el 14, 15 y 16 de juny.  La “pèrdua de confiança en el projecte” del Ballet de Catalunya és en part conseqüència de la marxa sobtada de tants ballarins, una “evidència dels problemes interns de la companyia”, diu Fornés.  Però a més, el divorci s’ha vist accentuat pels “incompliments” de la companyia amb el teatre, cosa que ha portat la direcció de l’equipament posar punt i final a la relació conjunta entre les dues entitats.  “Els problemes interns de la companyia queden evidenciats quan marxen més del 80% dels ballarins després de l’últim espectacle”, comenta a l’ACN Adrià Fornés, sense voler entrar en les raons que els han dut a fer-ho.  Fornés se centra en els “incompliments” contractuals, “econòmics i artístics” que assegura ha comès el Ballet de Catalunya. D’una banda, la companyia no té al dia el pagament del lloguer de la sala, i això malgrat el conveni de col·laboració amb el teatre, que hi aporta fons i en més d’una ocasió ha hagut de sortir al rescat del ballet per salvar una producció, segons el seu director. De l’altra, Fornés apunta a l’incompliment de projectes artístics. Projectes cancel·lats com la producció de la companyia de la 5a i 7a simfonies de Beethoven, que havia de coreografiar el guanyador de la Primera Edició del Premi Coreogràfic ‘IBStage – Centre Cultural Terrassa’ i que la companyia no ha arribat a organitzar a temps, explica el director del teatre.  Amb tot, Fornés desitja sort al Ballet de Catalunya perquè pugui “seguir endavant”, això sí, no al Centre Cultural Terrassa. El director lamenta que han estat sempre “darrere” la companyia, perquè el seu èxit era també el del teatre, però creu ha arribat un punt en què la “mala gestió d’una companyia” pot fer ressentir la “imatge i credibilitat” del Centre Cultural Terrassa. Tot plegat, en una temporada de dansa al teatre que considera molt bona, amb una ocupació del 97% i rècord de públic en 12 espectacles.  Neix el Ballet de Barcelona La sacsejada al Ballet de Catalunya té ja una derivada en forma de nova companyia. Vuit dels 23 ballarins que han deixat la primera han fundat, liderats per l’ex productora del mateix BC, Marina Quera, el Ballet de Barcelona.  Per arrencar, el Ballet de Barcelona ha engegat una campanya de micromecenatge a amb l’objectiu de posar en marxa la seva primera producció, que segons anuncien ja han tancat amb el Teatre Condal per al dies 14, 15 i 16 de juny. L’espectacle inclourà l’estrena d’una coreografia d’Antonio Carmena (exsolista del New York City Ballet), repertori clàssic i altres peces de creació pròpia, expliquen. “Aquestes actuacions són molt importants per nosaltres perquè serviran de punt de partida per definir el nostre futur en aquesta nova companyia”, proclamen al web de micromecenatge.

Summary: El Centre Cultural Terrassa convida el Ballet de Catalunya a deixar l’equipament pels seus “incompliments”


Per “pèrdua de confiança”, segons fonts de l’entorn del ministre Marlaska ACN Madrid.-El Ministeri de l’Interior ha destituït el coronel de la Guàrdia Civil que va comandar el desplegament policial de l’1-O, Diego Pérez de los Cobos, com a màxim responsable d’aquest cos a Madrid. Fonts del Ministeri de l’Interior apunten a la “pèrdua de confiança” del ministre i descarten que –com apunten algunes informacions- la decisió s'hagi pres arran del desplegament policial a l’entorn de la casa de Pablo Iglesias a Galapagar, que ha estat objecte d’'escraches' en el marc de les protestes que demanen la dimissió del govern espanyol per la crisi del covid-19.  Pérez de los Cobos era màxim responsable de la Comandància de la Guàrdia Civil a Madrid des d’abril del 2018, quan el govern del PP el va ascendir posant-lo al capdavant de la dotació de 4.800 agents. Abans havia estat coordinador del desplegament policial de l’1-O i va ser una de les peces clau que van permetre que el Tribunal Suprem condemnés els líders independentistes.  Fonts del Ministeri de l’Interior apunten que el cessament és fruit de la “pèrdua de confiança” del ministre Fernando Grande-Marlaska en la seva persona, i descarten que sigui fruit de la polèmica pel desplegament del cos a l’entorn de l’habitatge del vicepresident del govern espanyol, Pablo Iglesias, a Galapagar. La polèmica gravita a l’entorn de mesures de seguretat que alguns mitjans qualifiquen “d’excessives”.

Summary: El Ministeri de l’Interior destitueix Pérez de los Cobos com a màxim responsable de la Guàrdia Civil a Madrid


Els desnonaments han baixat un 5,4% a Catalunya durant el 2017 respecte a l'any anterior, segons dades publicades aquest dilluns pel Consell General del Poder Judicial (CGPJ). Durant l'any passat, 13.308 famílies i particulars van perdre l'habitatge, que suposa el 21,9% del total de l'Estat (60.754). La majoria de desnonaments, 8.624 (64,8%) van ser com a conseqüència de la Llei d'Arrendaments Urbans (LAU), és a dir, per impagament del lloguer. Els desnonaments per execucions hipotecàries van sumar 3.832, el 28,7%, i la resta de llançaments, 852,van ser per altres causes.  Al conjunt de l'Estat, el nombre de llançaments practicats l'any passat va ser de 60.754, que suposa un descens del 3,6 per cent respecte als 63.037 de 2016. Gairebé sis de cada deu llançaments -35.666, el 58,7 %- van ser conseqüència de procediments derivats de la Llei d'Arrendaments Urbans (LAU), mentre que altres 22.330 –el 36,8 %- es van derivar d'execucions hipotecàries i els 2.758 restants van obeir a altres causes. Els llançaments per impagament del lloguer van experimentar un augment del 4,3% 2017, mentre que els derivats d'execucions hipotecàries van baixar un 15,4%. El nombre de concursos presentats el 2017 van sumar 7.594, un 7,9 % més que els registrats l'any anterior. D'aquests, 2.237 corresponen a concursos presentats per persones físiques sense activitat empresarial –la competència de la qual correspon des de l'1 de gener de 2015 als Jutjats de Primera Instància i de Primera Instància i Instrucció-, mentre que els altres 5.357 es van registrar en els Jutjats Mercantils. Catalunya va ser el territori de l'Estat on es van presentar més concursos de persones físiques amb 799, seguit del País Valencià amb 349 i la Comunitat de Madrid, amb 279. Així mateix, Catalunya també va ser el territori on es més concursos d'empreses es van registrar davant els Jutjats del Mercantil, amb 1.067 –el 19,9 % del total estatal-, seguit de la Comunitat de Madrid –amb 918- i el País Valencià, amb 798. En total, els 5.357 concursos d'empreses presentats l 2017 van representar un 1,9% menys que els registrats l'any anterior.

Summary: Els desnonaments cauen un 5,4% a Catalunya el 2017


La jutge ha ordenat llibertat sense mesures cautelars per a l'home acusat de la mort de la seva parella com a conseqüència d'un tret en un pis de Torredembarra  (Tarragonès), segons ha informat el TSJC. La jutge de violència del Vendrell ha pres aquesta decisió després que l'acusat hagi passat aquest dilluns a disposició judicial. La causa segueix oberta per un presumpte delicte d'homicidi per imprudència i tinença il·lícita d'armes, segons el TSJC. Els fets es van produir dissabte passat al matí quan la víctima va resultar ferida crítica per un tret, amb entrada i sortida al tòrax, mentre la seva parella, un home de 42 anys, manipulava al seu domicili una arma per la qual no tenia la documentació adient.  Els fets van passar dissabte al voltant de les 10:15 hores del matí en una casa del carrer Sant Jaume del barri de Clarà de Torredembarra. L'home va assegurar que la pistola es va disparar de manera accidental quan manipulaven l'arma, que seria d'un familiar. Els Mossos d'Esquadra el van detenir el mateix dissabte.  El mateix autor dels fets va portar la dona fins al CAP de Torredembarra, on va ser traslladada d'urgència a l'hospital Joan XXIII de Tarragona en estat molt greu. Posteriorment, va ser traslladada a l'hospital de Bellvitge de Barcelona, on va morir.

Summary: La jutge ordena llibertat sense mesures cautelars per a l'acusat de la mort de la seva parella d'un tret a Torredembarra


L'examen d'Història de les PAU ha preguntat sobre la constitució de la II República Espanyola, sobre la Guerra Civil, i sobre la Transició Democràtica. Per primera vegada, tots els estudiants han hagut de passar aquesta prova, després que Història de la Filosiofia hagi passat a la fase específica de les PAU. En una primera opció, els alumnes han trobat un text d'Antonio Maura, del 1917, sobre regeneracionisme, i a partir d'un cartell de les Joventuts Socialistes Unificades, del 1937, on es veuen uns canons disparant un militar amb la creu gamada al braç, han hagut d'explicar alguns aspectes de la Guerra Civil espanyola.  L'opció B ha girat al voltant de la Constitució de la II República Espanyola i els alumnes han hagut de comentar dos articles del text de 1931. La transició democràtica ha ocupat la segona part d'aquest examen, en què els estudiants havien d'explicar el període entre la mort de Franco i les primeres eleccions o el retorn de Tarradellas a Catalunya i l'estatut d'autonomia del 1979.  A través del text de Maura, l'examen demanava explicar la crisi de 1989 i les conseqüències polítiques que va tenir fent esment al regeneracionisme i als protagonistes d'aquest corrent a Espanya fins el 1914 També demanava explicar l'impacte de la I Guerra Mundial a Espanya i els principals fets econòmics, socials i polítics que s'hi van viure, fins al 1923.  Pel que fa a la Guerra Civil, a partir del pòster, els estudiants han hagut de relatar les diferents fases d'ocupació franquista de Catalunya, abans i després de la batalla de l'Ebre i parlar sobre la supressió de l'Estatut d'Autonomia i dels inicis de la repressió franquista a Catalunya. L'aixecament militar i l'esclat del conflicte bèl·lic a Catalunya, també ha hagut de ser tractat en aquest examen.  Pel que fa a les preguntes sobre la II República, la prova demanava explicar el paper de Niceto Alcalá-Zamora, Manuel Azaña, Indalecio Prieto i José María Gil-Robles, a més de comparar l'acció reformista dels governs d'esquerres i dels governs conservadors els anys previs a la Guerra Civil.  Les qüestions sobre la transició democràtica anaven il·lustrades amb una fotografia de Manel Armengol d'una manifestació proamnistia a Barcelona, el 1976.

Summary: El retorn de Tarradellas, la Guerra Civil i la II República Espanyola, a l'examen d'Història de la selectivitat


Tres persones han mort aquest dissabte a la matinada en un accident de trànsit a l'N-240 a Tarragona. Segons el Servei Català de Trànsit, el sinistre ha passat aquesta matinada quan el cotxe en què viatjaven les víctimes ha sortit de la via per causes que s'estan investigant i ha xocat contra la mitjana. Concretament, s'ha produït al punt quilomètric 2,5 i els Mossos han rebut l'avís de l'accident a les 5:05 hores. Les tres víctimes mortals són homes. Es tracta del conductor J.P.M., de 39 anys, i el passatger davanter M.P.A., de 51 anys, tots dos veïns de Valls. La tercera víctima, passatger del darrera, no ha estat identificada perquè no duia documentació. Amb aquestes víctimes, són 21 les persones que han mort en accident de trànsit aquest any a la xarxa viària interurbana de Catalunya.  Arran de la incidència, s’han activat onze patrulles dels Mossos d’Esquadra, tres dotacions dels Bombers de la Generalitat i tres ambulàncies i el servei de suport psicològic del Sistema d’Emergències Mèdiques (SEM). Pel que fa a l’afectació viària, l’N-240 ha estat tallada fins a les 8 hores, quan s’ha reobert del tot la via.

Summary: ACTUALIZACIÓ: Tres persones moren en un accident de trànsit a l'N-240 a Tarragona


A les acaballes de l'Any Brossa, la Fundació Joan Brossa estrena aquest desembre a la seva seu del carrer la Seca el triple projecte expositiu 'Post Brossa'. Un paraigua que juga amb el gust i la pràctica "post-teatral" del poeta i que aixopluga tres projectes diferents. Un, la descoberta d'un grup de col·leccionistes d'una 'Sala Prohibida' on un vell home amagava una col·lecció customitzada i sexualitzada de nines mecàniques. L'altre, la proposta 'Omnivoyeur ressort!', ficció visual amb mirada crítica sobre música, territori i especulació. I, finalment, una retrospectiva dels 15 anys de la trobada internacional de poesia d'acció i performance La Muga Caula, a Les Caules (Alt Empordà), que enguany s'ha acomiadat definitivament.

Summary: La Fundació Joan Brossa estrena una triple exposició al voltant de la poesia i l'art en acció


El Síndic de Greuges ha fet públic aquest dijous un comunicat on recorda que els drets de reunió i manifestació pacífica i de llibertat d'expressió són ''drets fonamentals'' que han de ser garantits per totes les autoritats sense perjudici de l'obligació de mantenir la seguretat pública. Rafael Ribó considera que garantir la seguretat a Catalunya correspon als Mossos d'Esquadra i que la coordinació amb altres cossos i forces de seguretat de l'Estat s'han de dur a terme en el marc de la Junta de Seguretat. Per això, lamenta que el president de la Generalitat no l'hagi convocada per abordar conjuntament i coordinar les actuacions dels diferents cossos policials que seran presents a la ciutat.  El Síndic ha assenyalat que continuarà ''amatent'' al desenvolupament de les jornades i es posa a disposició de tota la ciutadania per protegir els seus drets.

Summary: El Síndic recorda la necessitat de garantir els drets de reunió i manifestació sense perjudicar la seguretat pública


Els catalans van formalitzar 3.607 hipoteques a l'agost, un 19,4% menys que en el mateix mes del 2018, segons ha publicat aquest dimarts l'Institut Nacional d'Estadística (INE). En comparació amb el mes anterior es va registrar un descens del 34%, mentre que al juliol havien crescut un 13% respecte al juny.  El capital prestat a Catalunya va ascendir a 507.391 MEUR, un 36,4% menys que el mes anterior i un 15,2% menys interanual. A l'Estat espanyol, es van formalitzar 20.385 hipoteques, un 38,9% menys que el mes anterior i un 29,9% menys que l'agost del 2018.

Summary: Les hipoteques baixen un 19,4% a Catalunya en comparació amb el 2018


El RondaGi ja és una realitat. La concessionària de l'AP-7 ha començat a repartir els 200.000 dispositius que permetran als conductors circular per la circumval·lació de l'autopista a Girona sense aturar-se als peatges. El sistema, semblant al ViaT, s'enganxa a l'interior del vidre davanter i és totalment gratuït. Aquest dilluns ja se n'han repartit cap a 6.000 a peu dels peatges Girona Nord i Girona Sud, però tots aquells usuaris de l'AP-7 que el vulguin també el poden trobar a ajuntaments i consell comarcal. "Per als qui ens movem a diari pel tram gratuït de l'AP-7, com jo que ho faig per feina, el RondaGi ens anirà molt bé", assegura un lampista. "És molt bona idea, perquè ens estalvia aturar-nos i agafar el tiquet", diu una altra conductora. Això sí, a l'hora de fer-lo servir, s'han de tenir dues coses en compte. La primera, circular pels carrils del peatge reservats exclusivament al RondaGi (de moment, un). I la segona, tenir en compte que si es vol circular més enllà de la circumval·lació de Girona, cal agafar tiquet, o sinó més d'un conductor es pot trobar amb una sorpresa a l'hora de sortir.


El festival Bona Nit Barcelona no repetirà el format gratuït a la Plaça de les Glòries estrenat el 2015. La cita tornarà l’11 de juny a l’espai on va néixer, el Poble Espanyol, amb un cartell encapçalat per la proposta de pop ballable de l’artista britànic libanès Mika, la no menys moguda Molotov Jukebox de Natalia Tena, els joves Acció i dues apostes de l’altra banda de l’Atlàntic: el mexicà Caloncho i l’artista de Miami Brika. Tancarà la festa el duet de dj resident del Sidecar Two Smoking Fellaz. El festival manté el seu esperit ‘verd’ i estrena un premi de 3.000 euros a la millor iniciativa ecològica del sector cultural. Les entrades s’han posat a la venda quest dijous a un preu de 30 euros.

Summary: El festival Bona Nit Barcelona torna al Poble Espanyol amb Mika com a cap de cartell


Els Mossos d'Esquadra han denunciat un conductor que circulava per l'AP-7 – a l'alçada de Sant Gregori (Gironès) amb excés de càrrega a la part superior del vehicle. Els fets van passar la matinada del 10 d'agost cap a dos quarts de quatre, quan els agents van detectar una furgoneta que duia excés d'equipatge que posava en perill l'estabilitat del vehicle. Van aturar el vehicle i van identificar el conductor i l'acompanyant, que van explicar a la policia que anaven fins al port de Barcelona i que el seu destí final era el Marroc. Atès que el sobrecàrrega posava en perill l'estabilitat del vehicle, els agent van immobilitzar-lo per impedir que seguís circulant. El conductor va haver d'adaptar la càrrega a les especificacions homologades pel fabricant, va abonar els 200 euros de la sanció i va poder continuar el trajecte.

Summary: Denunciat per circular per l'AP-7 a Sant Gregori amb excés de càrrega i posar en perill l'estabilitat del vehicle


El Consell Comarcal de la Conca de Barberà ha adquirit 19 aparells antiennuegament. Els dispositius estaran a disposició, a partir de l'inici d'aquest curs, dels menjadors escolars que gestiona el Consell. En aquests moments el Consell Comarcal gestiona deu menjadors escolars, a través de l'empresa Cuina i Gestió, SLU de Reus, amb una mitjana de 260 comensals diaris. Aquest dimecres 5 de setembre, durant el matí, al voltant de 25 monitors de menjador de la comarca participaran en un taller pràctic sobre el funcionament d'aquests nous dispositius anti-ennuegament, que s'han comprat a l'empresa Gestió Integral 360SC per un import superior als 3.200 euros. Els aparells són específics per a nadons, infants o adults. En el marc del procés de millora contínua del servei, el Consell ha optat per equipar amb sistemes d'antiennuegament ja que, juntament amb les parades cardiorespiratòries o les morts sobtades, les morts causades per asfíxia degudes a un ennuegament ocasionen anualment la mort de més de 1.900 persones, només a l'estat espanyol, segons informen fonts de l'ens. El Consell considera que, a part de disposar dels equips, és molt important que les persones que siguin responsables de la seva utilització, en cas que s'hagin d'emprar, estiguin degudament formades. I per aquest motiu ha organitzat la sessió formativa d'aquest dimecres.

Summary: La Conca de Barberà compra 19 aparells antiennuegament


El magistrat considera que el préstec hipotecari concedit per Bankia a dos particulars va ser poc transparent ACN Barcelona.-El jutjat mercantil número 10 de Barcelona ha anul·lat les clàusules d’un contracte hipotecari que obligava el deutor a seguir pagant el seu deute amb el banc, tot i haver perdut ja l’habitatge que sostenia el préstec. En una sentència del 7 de desembre de 2016, el jutjat dictamina que es clàusules impugnades no són suficientment “transparents” i que configuren “per als deutors principals una responsabilitat personal i il·limitada que s'afegeix a la garantia hipotecària establerta”. La sentència, que declara nul·les les clàusules primera i novena d’un préstec hipotecari concedit per Bankia a dos particulars, obre la porta a l’acceptació de la dació en pagament de l’habitatge com a mesura per cancel·lar un deute hipotecari. El jutjat ha dictaminat que “el compliment dels requisits de transparència de la clàusula aïlladament considerada” és “insuficient” en el cas del contracte denunciat. Així mateix, la sentència defensa que “la transparència de les clàusules no negociades, en contractes subscrits amb consumidors, inclou el control de comprensibilitat real de la seva importància en el desenvolupament raonable del contracte”. Per això, la resolució judicial estima que no consta amb suficient consistència en el contracte que l'entitat financera expliqués “de manera entenedora les implicacions econòmiques que tenien les clàusules primera i novena que són objecte d'impugnació”. Segons el magistrat, aquesta informació “resultava en el present cas encara més necessària, en suposar la instauració de tres garanties i a més la renúncia a beneficis legalment concedits a els fiadors”. Segons la sentència, el contracte no compleix amb “la claredat exigible en les clàusules” subscrites amb els consumidors. Per això, conclou que “no és transparent” i afegeix que “manca informació prou clara que es tracta d'un element definitori de l’objecte principal del contracte”, no es fan “simulacions d'escenaris diversos relacionats amb el comportament” de les clàusules, i tampoc no hi ha “informació prèvia clara i comprensible sobre la incidència econòmica que tindrien les referides clàusules de garanties addicionals”.

Summary: Un jutjat de Barcelona accepta la dació en pagament per cancel·lar una hipoteca


L'advocat de la família Pujol a Andorra, Jean Michelle Rascagneres, ha confirmat que posaran una querella contra els dos comandaments que van ''amenaçar i coaccionar'' els germans Cierco - accionistes majoritaris de Banca Privada d'Andorra (BPA) -  en el nova investigació que ha obert la justícia andorrana. Rascagneres ha afegit que dins la querella que ja hi ha oberta per part dels Pujol des del 2014 per revelació del secret bancari, demanaran la declaració dels dos comandaments espanyols, l'excomissari, Marcelino Martin Blas, i l'agregat d'Interior a l'ambaixada espanyola a Andorra, Celestino Barroso. En aquest sentit, l'advocat ha manifestat que esperen que la justícia espanyola ''col·labori tal com ho va fer l'andorrana i que mitjançant una comissió rogatòria els policies espanyols puguin declarar". D'altra banda, l'advocat del govern andorrà, Manel Pujades, recomana a l'executiu que no entri en aquest assumpte i se centri en les altres causes obertes sobre BPA. L'endemà de finalitzar la instrucció del cas BPA així com saber-se la voluntat de la Batllia andorrana d'investigar les suposades coaccions i amenaces de comandaments espanyols als exresponsables de la banca per filtrar informació sobre Pujol o també altres polítics com Artur Mas i Oriol Junqueras per perjudicar el procés sobiranista català, el lletrat de l'expresident Pujol al principat ha explicat que es querellaran contra els responsables policials que van dur a terme aquest operatiu. Això no obstant, Jean Michelle Rascagneres ha reconegut que "s'ha de veure si un dels dos policies,  en Celestino Barrosso, agregat d'interior de l'ambaixada espanyola, el protegeix la immunitat diplomàtica".  De la seva part, l'advocat del govern d'Andorra en tot l'afer BPA, Manuel Pujades, ha recomanat al govern  del principat que ''no entri en el tema de les amenaces i les coaccions". Segons Pujades "el tema que ha d'ocupar el govern d'Andorra ha de ser el blanqueig de capital". En aquest sentit, el lletrat de l'executiu ha assegurat que hi ha dotze causes obertes en l'afer BPA, que els Cierco han estat exculpats d'una, i ara s'ha de veure que passa amb la resta. En relació a la revelació del secret bancari, Pujades, ha recordat que ja hi ha una querella presentada i que ''ja serà Batllia qui farà el que cregui convenient". Segons Pujades, el govern s'ha de centrar i preocupar en el blanqueig de capitals. La declaració d'Higini Cierco Recordem que dijous passat, un dels dos màxims accionistes de BPA, Higini Cierco, va denunciar davant la instructora judicial de la Batllia d'Andorra les suposades coaccions que va rebre ell i l'exconseller delegat de l'entitat per part de comandaments policials espanyols en relació al 'cas Pujol' o 'operació Catalunya'. En concret se li va demanar informació bancària de Jordi Pujol, Artur Mas i Oriol Junqueras així com de les seves respectives famílies. Segons va dir, se'l va amenaçar que si no col·laborava el FinCEN intervindria l'entitat bancaria. Així, va apuntar que el llavors president de BPA va rebre el maig de 2014 una trucada de l'agregat d'Interior a l'ambaixada d'Espanya a Andorra, Celestino Barroso, informant-lo que seria convenient que veiés unes persones a Madrid. Higini Cierco, que no coneixia Barroso, es va trobar amb aquest a les instal·lacions exteriors d'Indústries Montanya (IMSA) i el policia espanyol va reiterar a Cierco la necessitat de trobar-se amb unes persones a Madrid ''o del contrari el banc morirà''. Aleshores, se li va comunicar que ''els americans n'estaven al corrent i ja sabien com fer-ho''. En aquell moment, la filial espanyola de BPA, Banco Madrid, estava sotmesa a una inspecció ordinària del SEPBLAC. Higini Cierco va dirigir a l'agregat d'Interior al conseller delegat del banc, Joan Pau Miquel, que el va rebre a la seu central de l'entitat. Aleshores, segons Cierco, Barroso va insistir en què si no es col·laborava amb el que demanaven el banc ''desapareixeria'' i que rebria una trucada d'una persona a qui s'identificava amb el sobrenom de Félix i que li donaria noves instrucció. Félix va resultar ser el comissari cap del departament d'Afers Interns de la policia espanyola Marcelino Blas. També va declarar que Miquel i Martín Blas es van trobar a Madrid i el comissari li van reiterar les amenaces tot exigint-li, com ja havia fet amb ell mateix, informació bancària d'Artur Mas, Oriol Junqueras, Jordi Pujol i les seves respectives famílies. Finalment els responsables del banc van facilitar una sèrie de dades el resultat de les quals va ser la seva publicació en un rotatiu espanyol i la conseqüent obligatorietat per part de Pujol de reconèixer l'existència d'una herència dipositada a l'estranger. Cierco va assegurar però que BPA no va tenir mai més de 5 milions, en xifres rodones de la família Pujol. Segons Cierco, Joan Pau Miquel no va denunciar llavors els fets, al juny de 2014, perquè Martín Blas el va advertir que, de fer-ho, el FinCEN americà intervindria en quinze dies. El president de BPA va coincidir amb posterioritat en el banquet d'una boda amb el comissari cap d'Afers Interns de la policia espanyola i amb el director adjunt operatiu del mateix cos, Eugenio Pino, i diu que ja va tenir la percepció que el focus sobre Banco Madrid i BPA ''desapareixeria''.  Higini Cierco va assegurar que una vegada esclata la crisi del març de 2015 va exposar la situació viscuda a la família i que amb posterioritat va anar informant gradualment dels fets a diverses persones, entre les quals el cap de govern d'Andorra, Toni Martí, o els ministres de Finances, Jordi Cinca; Administració, Transports i Telecomunicacions, Jordi Alcobé; i Afers Socials, Justícia i Interior, Xavier Espot.  La setmana passada va decidir posar els fets en coneixement del batlle perquè adoptés les mesures legals pertinents i va anunciar l'impuls de quantes accions legals siguin necessàries una vegada ja van quedat denunciats els fets en seu judicial.

Summary: La família Pujol es querellarà contra els comandaments espanyols que haurien "amenaçat i coaccionat" dirigents de BPA


La policia estatal ha detingut davant del macroprostíbul Paradise de la Jonquera (Alt Empordà) un jove que duia 7.700 euros en efectiu i les matrícules del cotxe falses. Els agents van aturar el vehicle, un BMW sèrie 5, durant un control la matinada del 31 de març. L'ocupant del cotxe era un jove de 24 anys i origen francès que té nombrosos antecedents al seu país. Durant l'escorcoll, els agents li van trobar els diners. El jove assegura que és la quantitat sol dur a sobre quan surt de festa però la policia investiga si podria tenir relació amb algun delicte. Aleshores, els policies van comprovar que el número de bastidor del cotxe no es corresponia amb les matrícules que duia posades. L'han detingut per falsificació de matrícula. La policia estatal ha enxampat el sospitós a l'avinguda Països Catalans de la Jonquera. El cotxe no consta com a robat però les matrícules franceses que duia no són les que li corresponen segons el número de bastidor. A més, durant l'escorcoll del vehicle els agents li van trobat dos jocs de matrícules més al maleter, una espanyola i l'altra alemanya. Les alemanyes són les plaques originals del vehicle que, segons la versió del detingut, li havia deixat un amic. Els agents l'han detingut per falsificació de document públic. Després de passar a disposició judicial al jutjat d'instrucció en funcions de guàrdia de Figueres, ha quedat en llibertat provisional.  El detingut té nombrosos antecedents a França per delictes de lesions, receptació, conducció sense permís de conduir, desobediència, danys, amenaça de mort a un agent de l'autoritat i consum d'estupefaents.

Summary: Enxampen davant del Paradise a la Jonquera un jove amb 7.700 euros en efectiu i les matrícules del cotxe falses


L'equip jurídic del president d'Òmnium Cultural, Jordi Cuixart, considera que la fiscalia "falta a la veritat" quan acusa els votants de l'1-O de la violència policial. Segons els advocats de l'entitat cultural, "el relat del fiscal que defensa que el 20-S es va segrestar la comitiva judicial a la Conselleria d'Economia i que la violència de l'1-O la van provocar els ciutadans que van anar pacíficament a votar "sembla una falta a la veritat i no reflecteix la realitat del que va passar a Catalunya aquells dies". L'advocada Marina Roig diu que el discurs  del fiscal és "inamovible", com ja esperaven, amb un "argument circular basat en la suposada violència del 20-S i l'1-O, a partir del qual construeixen la resta".  "Que les concentracions han estat sempre pacífiques no ho diem només nosaltres, sinó entitats internacionals independents com Front Line Defenders o relators de Nacions Unides", asseguren, i afegeixen que "sense subratllar l'inexistent caràcter violent de les manifestacions, el relat de fiscalia no s'aguanta". Tot això confirma, segons Roig, que es tracta d'un judici polític, perquè l'al·legat de la fiscalia "parlava de política i drets fonamentals". "La fiscalia entra en el terreny que volíem exposar com a debat central", s'ha congratulat. En relació al delicte de tortura que, segons ells, haurien patit molts votants l'1-O, veuen una contradicció en l'argumentari de la fiscalia. "D'una banda, el fiscal parla de 'disbarat jurídic', però per altra banda accepta que en jutjats de Catalunya s'investiga en diferents causes", diu Òmnium, i recorda que algunes d'aquestes causes s'han incoat per presumptes delictes de tortura. Òmnium ha volgut recordar que "múltiples pronunciaments d'entitats internacionals confirmen" la seva denúncia. Sobre la possible acceptació del tribunal de les seves al·legacions, Roig espera que li admetin les pericials policials i de comunicació, ja que cap de les tres acusacions han argumentat en contra. D'altra banda, l'equip jurídic d'Òmnium considera que "diu poc del fiscal que l'únic element a tenir en compte en una societat democràtica sigui el compliment de la llei". Òmnium Cultural vol recordar que "en un estat autoritari, la llei també és d'obligat compliment", i per això l'entitat defensa que "la democràcia és molt més que el compliment de la llei".

Summary: Òmnium diu que la fiscalia "falta a la veritat" en acusar els votants de la violència de l'1-O


Els preus van pujar a Catalunya de tres dècimes aquest novembre en relació amb l'octubre i van deixar una inflació anual plana del 0%, tres dècimes més alta que la registrada a l'octubre, segons l'Institut d'Estadística espanyol. Les raons que expliquen aquest comportament a l'alça de la inflació, que a Catalunya abandona el perfil negatiu que acumulava els últims tres mesos, han estat el preu de les gasolines, que s'ha estabilitzat per contra de la baixada de l'any passat, i l'augment de la factura elèctrica davant el descens del novembre del 2014. A l'Estat, els preus van pujar quatre dècimes en termes mensuals i van deixar una taxa d'inflació anual del -0,3%, quatre dècimes mes alta que l'octubre.  Catalunya acumulava tres mesos seguits d'inflació negativa que va començar a l'agost amb un -0,1%, el setembre amb el -0,5% i a l'octubre amb el -0,3%.  Al conjunt de l'estat espanyol, al novembre s'ha tancat amb una inflació negativa del -0,3%, quatre dècimes més alta que la registrada a l'octubre. Tot i això, i amb aquesta taxa, des del mes d'agost s'acumulen quatre mesos seguits d'inflació en zona negativa.  L'Institut Nacional d'Estadística (INE) justifica les raons de l'increment de la inflació bàsicament pel comportament dels preus de les gasolines, que aquest novembre s'han estabilitzat en contra del descens que es va poder veure al novembre de l'any passat, i la factura elèctrica, que aquest novembre s'ha incrementat, mentre que el 2014 va baixar.  Un altre factor que ha ajudat a escalfar la inflació han estat els preus de la cistella d'oci i cultura, on es troben inclosos els viatges organitzats que aquest any han baixat preus en menor mesura que ho van fer l'any passat, cosa que respon a una millora de l'entorn econòmic que fa que els preus dels paquets turístics tinguin una tendència progressiva a l'alça.  En concret, les xifres publicades per l'INE indiquen que la cistella de l'habitatge ha registrat una taxa anual aquest mes de novembre a Catalunya del -1,8%, 1,7 punts més alta que la fixada a l'octubre que va ser del -3,5%.  En relació amb la cistella del transport, on s'inclou el comportament de les gasolines, la taxa interanual al novembre va ser a Catalunya del -4,7% 1,1 punts més alta que la registrada a l'octubre.  La baixada de preus dels aliments frescos en relació amb l'octubre ha ajudat a frenar l'ascens de la inflació. Així, a Catalunya la taxa anual d'aquesta cistella de productes frescos s'ha quedat al novembre en el 2% quatre dècimes per sota del 2,4% que es va registrar a l'octubre. En aquest capítol destaca la caiguda de preus de les llegums i de les verdures fresques, segons subratlla l'INE.  La inflació subjacent, aquella que no té en compte els preus dels productes frescos i dels combustibles, s'ha situat al novembre a l'estat espanyol en l'1%, una dècima per sobre que la taxa registrada a l'octubre. L'INE no facilita dades desagregades per autonomies de la inflació subjacent.  En relació amb el comportament de preus en termes mensuals cal destacar l'increment de preus de la cistella del vestit i el calçat, que consolida la campanya d'hivern, mentre que en el sentit del descens de preus intermensuals s'observa la cistella d'aliments frescos que cauen el 0,4%.  La informació publicada aquest dimarts per l'INE coincideix en part amb l'avançada per aquest mateix organisme el 27 de novembre on s'encertava en la taxa anual del -0,3% mentre que no ha estat així en el comportament de la taxa mensual que finalment ha estat d'un increment de quatre dècimes quan s'havia previst un creixement de tres dècimes.  Demarcacions Barcelona ha estat l'única demarcació catalana que en aquest mes de novembre ha trencat la tendència de dos mesos seguits amb un perfil negatiu de l'IPC. Els altres territoris segueixen acumulant una inflació negativa i ja encadenen quatre mesos seguits en signe negatiu.  Els preus a Barcelona s'han incrementat de tres dècimes al novembre en relació amb el mes d'octubre i han tancat el període amb una inflació positiva del 0,1%, cosa que suposa deixar enrere dos mesos seguits de signe negatiu. La taxa del 0,1% d'aquest novembre és dues dècimes més alta que la registrada a l'octubre en aquesta demarcació que va ser del -0,1%.  Girona A Girona, els preus han pujat de tres dècimes i la taxa d'inflació anual s'ha quedat en el -0,3%, cosa que suposa encadenar quatre mesos seguits d'inflació negativa. Aquesta taxa anual del -0,3% està cinc dècimes per sobre del mes d'octubre (-0,8%). Tot i això, la demarcació de Girona acumula 16 mesos seguits, des de l'agost del 2014, amb inflació negativa o amb una taxa del 0%.  Lleida Lleida ha vist com els preus augmentaven de quatre dècimes fixant una inflació anual del -0,3%, quatre dècimes més alta que el -0,7% que es va registra a l'octubre. En aquest cas, les comarques lleidatanes acumulen quatre mesos seguits d'inflació en negatiu. Tarragona Finalment, en el cas de Tarragona els preus van créixer aquest mes de novembre d'una dècima en relació amb l'octubre i la taxa d'inflació anual es va situar en el -0,4% cosa que suposa encadenar quatre mesos seguits d'inflació negativa. Aquesta taxa anual a Tarragona està cinc dècimes per sobre de la registrada a l'octubre (-0,9%). Tot i així, les comarques tarragonines acumulen 19 mesos seguits, des del maig del 2014, amb taxes d'inflació negativa o del 0%.

Summary: Els preus augmenten tres dècimes al novembre en relació a l'octubre i deixen la inflació anual en el 0%


La Costa Daurada ha rebut durant els primers quatre mesos de l'any més d'un milió de visitants. En total, gairebé supera els tres milions de pernoctacions, un 9% més respecte al mateix període de l'any passat, segons les dades de l'Observatori del Parc Científic i Tecnològic de Turisme i Oci de Catalunya. A la demarcació de Tarragona, el creixement ha estat del 8%. El president de la Federació d'Empresaris d'Hostaleria i Turisme de Tarragona (FEHT), Eduard Farriol, ha apuntat que les dades són una mostra que la promoció i les activitats per desestacionalitzar la temporada, com el turisme esportiu, són efectives. Amb tot, la perspectiva no és tan optimista per tot l'any, ja que preveuen que les ofertes de destinacions com Turquia, Grècia i Tunísia, "extremadament competitives", afectin la temporada d'estiu. Pràcticament tots els mercats turístics han crescut de gener a abril a la Costa Daurada, com l'alemany, amb un augment del 42,8%, el belga, amb un 41% o l'irlandès, amb un 40,5%. El mercat britànic també ha crescut un 27,4%, el rus un 14% i, amb un augment més moderat, el portuguès, un 8,3; el turisme nacional, un 6,7% i l'italià, un 3%. Pel que fa al tipus d'allotjament, els hotels han realitzat un 9% més de pernoctacions, els càmpings un 6% i els apartaments un 31%. Durant aquest primer quadrimestre, l'estada mitjana en tots els establiments de turisme reglats ha estat de 2,9 nits, lleugerament superior a les 2,8 del mateix període de l'any 2017.

Summary: Creixen un 9% les pernoctacions a la Costa Daurada durant els primers quatre mesos de l'any


L'alcalde de Mollerussa, Marc Solsona (PDeCAT), ha assegurat que quatre dies després de la proclamació de la República Catalana pel Parlament ara es considera un ''alcalde del nou estat català en forma de republica''. En aquest sentit ha mostrat el seu compromís per ''actuar i fer el que convingui'' per fer efectiva la República des de Mollerussa. Solsona també ha considerat que després d'ahir dilluns és un ''diputat cessat al Parlament'' pel govern espanyol. L'alcalde de Mollerussa no ha retirat cap foto del president Puigdemont del consistori perquè no n'hi ha cap de penjada . Si que va retirar, però ja el dia 1 d'octubre, la bandera espanyola del capdamunt de l'Ajuntament, de la mateixa manera que la bandera europea. Ho va fer com a formula de rebuig a la violència policial espanyola i també per la inactivitat de les institucions europees davant la repressió.

Summary: Marc Solsona diu que és alcalde del nou estat català i que farà el que convingui per fer efectiva la República


Les joventuts d'ERC, Jovent Republicà (JR), han fet pública la seva campanya contra el judici de l'1-O en una roda de premsa davant l'antiga presó Model. La iniciativa, que portarà per lema 'Canviem la història, condemnem l'Estat', pretén denunciar "un judici que és una farsa". El portaveu de l'organització, Pau Morales, ha assegurat que "ara toca passar a l'acció" i ha considerat que qualsevol sentència que no sigui absolutòria "serà injusta" i "marcarà un greu precedent". La campanya, que han explicat que es concretarà en les properes setmanes, constarà de murals, actes polítics i una 'enganxinada' amb més de 100.000 adhesius arreu dels Països Catalans, segons han anunciat. "Jovent Republicà no restarà passiu, i l'independentisme tampoc pot fer-ho", ha sentenciat Morales. Durant la roda de premsa Morales ha titllat el judici de "farsa" i ha considerat que ha estat des del principi un procés "dubtós, amb irregularitats, afirmacions surrealistes i proves falses". A més, ha anat més enllà i ha assegurat que es tracta d'un judici "franquista" perquè, segons ha opinat, "qui s'amaga darrere la toga és el Règim del 78". És en aquesta línia que han presentat el seu lema de campanya, que crida a "condemnar l'Estat". JR també ha alertat del "greu precedent" que implicaria una sentència no absolutòria. "Si se'n surten, qualsevol manifestació podria ser un tumult, qualsevol organitzador d'una protesta podria ser acusat de rebel·lió", ha advertit Morales. En aquest sentit, ha assegurat que "s'estarà castigant qualsevol moviment social de l'Estat espanyol". En aquest context, doncs, Morales ha assegurat que "toca passar a l'acció" i ha animat els joves a "plantar cara". També ha afegit que cal coordinació per aconseguir "unitat estratègica" amb tots els agents per "aturar la repressió" i, així, ha assegurat que JR aposta per mobilitzacions juvenils "àmplies i massives" per aconseguir l'absolució dels encausats i la llibertat del país. Presentació de la campanya davant la Model Durant la roda de premsa, Morales ha destacat que que el tret de sortida de la campanya sigui davant la presó Model no és "casual". "Aquí s'hi va empresonar i assassinar Salvador Puig Antich, i també s'hi va empresonar l'expresident Lluís Companys. 70 anys després veiem com es jutja un altre president d'ERC, juntament amb la resta d'encausats", ha remarcat Morales.

Summary: Les joventuts d'ERC presenten la campanya contra el judici de l'1-O amb el lema 'Canviem la història, condemnem l'Estat'


La formació morada situa Jordi Pujol Ferrusola, la infanta Cristina i Fèlix Millet a la part frontal del vehicle com a "convidats especials": "No hem tingut temps de posar-hi Marta Ferrusola"  ACN Barcelona.-El TramaBus de Podem ha arrencat aquest dimecres la ruta per Catalunya per passejar  fins divendres les imatges seriagrafiades de Jordi Pujol, Felipe González,  Mariano Rajoy, Esperanza Aguirre i Luis Bárcenas. En aquesta ocasió, però, el TramaBus  incorpora com a "convidats especials" a Catalunya el fill de l'expresident Pujol, Jordi Pujol Ferrusola, la infanta Cristina, i Fèlix Millet al frontal del vehicle. "No hem tingut temps de posar-hi Marta Ferrusola", ha apuntat el secretari general de Podem Catalunya, Albano Dante Fachin abans de pujar al bus. Amb la intenció de denunciar les "moltes complicitats de la trama", Podem ha fet arrencat la ruta catalana davant la seu de CaixaBank per dirigir-se després cap a l'antiga seu de CDC, baixar per Via Laietana, a prop del Palau de la Música, i fins a plaça de Sant Jaume. Durant la seva ruta a Catalunya farà parada en ciutats com Girona, Terrassa, Sabadell i Blanes.

Summary: El TramaBus de Podem uneix CaixaBank,  l'antiga CDC i el Palau de la Música en la primera ruta per Catalunya


El portaveu del PPC al Parlament, Alejandro Fernández, ha criticat aquest dimarts de nou que el DOGC hagi publicat els primers passos que fa el Govern per poder comprar urnes que podrien servir per al referèndum. En una breu valoració durant la seva roda de premsa, el popular ha qualificat l'operació de compra de "suposada astúcia i argúcia". "Que li preguntin a Artur Mas o Francesc Homs com acaben les suposades astúcies i argúcies", ha sentenciat sense voler afegir res més al respecte. I és que el DOGC d'aquest dimarts publica l'acord marc per a la compra de les urnes per al referèndum per 184.000 euros. A partir d'ara, les empreses que licitin per elaborar-les disposen de quinze dies a partir d'aquest dimarts per presentar les seves ofertes a la seu del Departament de Governació i els criteris d'adjudicació es basaran en el preu. D'altra banda, el portaveu del PPC ha volgut remarcar com "d'impactats" s'han quedat en conèixer el llenguatge en clau que suposadament utilitzava Marta Ferrusola per moure diners d'Andorra de la família Pujol. Per a Fernández, les darreres informacions sobre la família de l'expresidient Jordi Pujol permeten "dir que el clan s'ha situat al mateix nivell dels pitjors sàpatres de la política internacional, dels pitjors dictadors bananers que qualsevol pugi imaginar".  És per això que ha criticat també a JxSí i la CUP i els ha acusat d'haver estat "encobrint constantment al clan Pujol, tapant-li les vergonyes", i ha posat com a exemple el seu comportament i les conclusions a la comissió sobre la corrupció on van passar a declarar els pares i tots els fills de la família. "Es dedicaven a dir que no hi havia res sobre els Pujol i que tot era burda manipulació per frenar la independència. A més d'un se li hauria de caure la cara de vergonya", ha conclòs.

Summary: El PPC, sobre la compra d'urnes: "Que preguntin a Mas o Homs com acaben aquestes suposades astúcies"


Caprabo va tancar l'exercici del 2016 amb un resultat net negatiu de 28,6 milions d'euros, segons els comptes que ha fet públics aquest divendres. Els responsables de la firma justifiquen la xifra per l’impacte de la nova normativa fiscal, que va entrar en vigor el desembre del 2016, i el de la normativa comptable relativa a la amortització dels fons de comerç. D'altra banda, la facturació de l'exercici del 2016 va ser de 1.106 milions d'euros, un 1,6% menys que l'any anterior. Amb tot també es destaca que l'exercici es va tancar amb una millora del seu resultat operatiu del 25%, fins als 28 milions d'euros, gràcies al sanejament de la xarxa i la millora de l'eficiència. A 31 de gener del 2017 Caprabo tenia 326 supermercats, dels quals 42 són botigues franquiciades sota les insígnies Caprabo, Rapid Caprabo i Aliprox. Durant l’últim any ha obert 8 botigues i n'ha tancat 6. A la companyia hi treballen unes 7.000 persones. Centra l'activitat als mercats de Catalunya i Navarra. L'any passat Caprabo va seguir treballant en la renovació de les seves botigues per adaptar-les a un model de supermercat de nova generació. Va tancar l’exercici amb més del 50% de la xarxa ja transformada. La participació de la marca pròpia es manté estable per sobre del 18%, mentre que suposa el 12% de les referències d’una botiga.

Summary: Caprabo va tancar l'exercici del 2016 amb pèrdues de 28,6 milions d'euros


El president Carles Puigdemont i els quatre consellers ja han començat a declarar davant del jutge d'instrucció de Brussel·les aquest diumenge, segons han confirmat a l'ACN fonts de la fiscalia i properes al govern a l'exili. Cada un ha de declarar de forma individual, i el jutge no prendrà una decisió sobre si els permet sortir en llibertat o els envia a presó fins que hagin comparegut tots. La decisió, que com a màxim s'ha de prendre abans de les 9.17 hores de dilluns al matí, podria arribar "tard aquesta nit", segons apunten des de la fiscalia. El jutge davant del que declaren Puigdemont, Clara Ponsatí, Toni Comín, Lluís Puig i Meritxell Serret és flamenc.

Summary: Puigdemont i els quatre consellers ja han començat a declarar a Brussel·les


El president espanyol assegura que anirà mantenint contactes a mesura que ho consideri convenient   ACN Madrid.-El president del govern espanyol, Mariano Rajoy, ha exclòs el president de la Generalitat, Artur Mas, dels contactes que ha mantingut fins ara amb els líders de les formacions polítiques sobre la lluita antiterrorista, i no es planteja variar aquesta posició de manera imminent perquè anirà fent trucades a mesura que ho consideri convenient, segons ha explicat aquest dijous en una conversa amb periodistes a Madrid. El president espanyol també ha assegurat que més enllà de les operacions i la cooperació que ja existeix de moment no ha rebut peticions d'ajuda en la lluita antiterrorista per part d'altres països com França. En el moment en què es produeixin, ha apuntat, actuarà com sempre amb "responsabilitat".  Una setmana després dels atemptats de París el president espanyol ha mantingut contactes amb els principals dirigents polítics de l'Estat, com Pedro Sánchez, Albert Rivera, Pablo Iglesias i també el lehendakari Iñigo Urkullu, a més d'altres com el líder d'Unió Josep Antoni Duran i Lleida, però no ho ha fet amb Artur Mas, malgrat que Catalunya és un dels epicentres de la lluita contra el jihadisme a l'Estat.   Segons ha apuntat Rajoy, si no ho ha fet fins ara és perquè no ho considera necessari i tampoc ho preveu fer en breu. Anirà fent trucades, ha apuntat a mesura que ho consideri convenient i ho requereixi la situació. Els contactes sí que es produeixen a nivell del Ministeri de l'Interior i la conselleria. Aquest dijous hi ha hagut una reunió al Centre Nacional de Coordinació Antiterrorista on han estat presents representants de tots els cossos policials de l'Estat, inclosa la Ertzaintza i els Mossos.

Summary: Rajoy encara no es planteja trucar Mas per abordar la lluita antiterrorista


El cap de setmana s'ha saldat amb una víctima mortal per accident de trànsit, segons el balanç oficial del Servei Català de Trànsit (SCT). El sinistre ha passat aquest diumenge al migdia a l'N-340 a l'Ampolla, on un home de 69 anys ha mort en un xoc frontal entre dos cotxes. Dues persones més han estat ferides de gravetat i han estat traslladades als hospitals Joan XXIII de Tarragona i Verge de la Cinta de Tortosa. A causa de l'accident, l'N-340 s'ha tallat a Ampolla en sentit nord i s'ha desviat la circulació per l'N-340a. Pel que fa a l'operació retorn del cap de setmana cap a l'àrea metropolitana, a la C-16 s'han registrat 9 km de retencions a Cercs i 7 km més a Berga. També s'han produït aturades a la C-55, a Sant Vicenç de Castellet i a Castellbell i el Vilar, i a la C-14, a Oliana en sentit sud. Cal destacar també que a causa de la neu hi ha 7 trams de carreteres que es veuen afectats, entre els quals hi ha encara dues vies tallades: la C-28 al Port de la Bonaigua i la BV-4024 a Coll de Pal.

Summary: El balanç del trànsit del cap de setmana es tanca amb una víctima mortal


El líder del PPC crida Torrent a obrir una nova ronda de contactes i insta Cs a enfrontar-se a intentar fer Arrimadas presidenta  ACN Barcelona.-El líder del PPC, Xavier García Albiol, interpreta l’ajornament del ple d’investidura anunciat pel president del Parlament, Roger Torrent, com el fruit d’una fractura en el món sobiranista. Per al popular, la decisió demostra “la desorientació de l’independentisme”. “Tenim constància que Carles Puigdemont s’ha assabentat a través dels mitjans de comunicació de la suspensió del ple. Això evidencia aquesta profunda divisió al món de l‘independentisme, entre Esquerra per un costat, JxCat a un altre, i dins de JxCat hi ha els que segueixen el partit i el que estan amb Puigdemont”, ha considerat Albiol en roda de premsa des del Parlament.  En aquest sentit, Albiol s’ha mostrat visiblement satisfet perquè la sessió prevista per a aquesta tarda finalment hagi estat ajornada, i ha considerat que tot respon a un èxit del president espanyol, Mariano Rajoy, i l’estratègia del seu executiu. “La suspensió posa en valor que gràcies al govern d’Espanya avui no s’ha celebrat aquets debat d’investidura. S’hagués dut a terme de manera telemàtica, amb un candidat a 1.000 quilòmetres, i gracies a l’acció del govern d’Espanya s’ha pogut evitar”, ha comentat Albiol.  Així les coses, el líder del PPC entén que ara la situació “obliga” Roger Torrent a obrir una nova ronda de contactes amb tots els dirigents i que porti a la presentació d’un nou candidat”. Ena quest sentit, el popular ha apuntat directament a la presidenta del grup de Cs, Inés Arrimadas, perquè al menys intenti ser investida amb el vot dels constitucionalistes, encara que no tingui garantit un èxit segur. “Volem fer una crida al partit que va guanyar les eleccions, perquè  donada la situació ha de donar el pas, deixar de fer l’estàtua. I això vol dir que guanyi la investidura? No ho sabem, però serà un clar missatge dels constitucionalistes respecte del que estem vivint”, ha dit.  D’aquesta manera, el líder dels populars ha avançat que pensa proposat a Cs, el PSC i Catalunya en Comú-Podem que facin “una trobada conjunta al Parlament per veure si són capaços de coordinar una acció conjunta per a fer front a aquest bloqueig que pot durar dies, setmanes o mesos”. I és que, tot i ser conscient que “sobre el paper es pot perdre aquesta investidura d’Arrimadas per un sol diputat, la situació de crisi que estan vivint i la batalla dels independentistes, no pot fer descartar cap escenari”. A més, per a Albiol, fins i tot en el cas de perdre la votació, els constitucionalistes aconseguirien “donar un missatge a la població, i en aquest cas és necessari i urgent visualitzar que hi ha un projecte alternatiu, encara que es perdi per un diputat”.  Per últim, el líder del PPC creu que si no s’acaba presentant un candidat alternatiu, JxCat farà tot el possible perquè es tornin a convocar eleccions. I és que Albiol considera que ara mateix “Puigdemont té dos objectius: derrotar amb més força a ERC i guanyar les eleccions; i és el que està buscant i forçant”.  “El govern espanyol no pressiona jutges” Preguntat per la possibilitats que des de la Moncloa el propi Rajoy o alguns ministres hagin fet trucades als magistrats del Tribunal Constitucional per intentar forçar posicions davant la investidura de Puigdemont, Albiol ha volgut negar la major. “Estic segur que el govern d’Espanya no pressiona jutges. Si ho fes, algunes decisions on s’ha vist perjudicat el partit del govern no s’haurien pres. És l’evidència més clara. Jo estic parlant de manera fluida amb la vicepresidenta i puc garantir que tenen tots els escenaris prou clars i prenen decisions per garantir una certa normalitat política dins les possibilitats que tenim a Catalunya”, ha conclòs.

Summary: Albiol creu que l’ajornament de la investidura demostra “divisió i desorientació” a l’independentisme


El conseller d'Acció Exterior, Alfred Bosch, creu que "pronunciaments" com el del president del parlament del Mercosur, Daniel Caggiani, fan "avançar" i "ajuden a trobar una solució" a la situació política. Després que Caggiani hagi denunciat en declaracions a l'ACN la "violació" de "drets fonamentals i polítics" a Catalunya, Bosch ha apuntat des de Montevideo que aquesta afirmació del president del parlament del Mercosur reivindica la necessitat de "respectar la democràcia", així com que "en el segle XXI no pot haver presos polítics". Després d'una setmana de viatge a l'Uruguai, el conseller d'Acció Exterior ha celebrat la "complicitat" que ha rebut al país. "Entenen que hem de ser amics", ha remarcat.  Per Bosch, les declaracions de Caggiani són una mostra que el cas català s'està internacionalitzant i que no és un afer intern. "Les coses es plantegen amb més objectivitat des de la distància", ha dit el conseller preguntat sobre si hi ha més "complicitats" amb la situació a Catalunya a països de fora de la Unió Europea que amb els mateixos estats europeus.   Com a balanç després de prop d'una setmana de viatge a l'Uruguai, Bosch ha remarcat les "complicitats" que ha trobat al país, així com que l'hagin rebut alts representants del govern uruguaià. "Ens han rebut al més alt nivell. Hem parlat de tu a tu amb ministres del govern", ha assenyalat el conseller.  Durant el viatge, en el qual també ha participat el conseller de Treball i Afers Socials, Chakir El Homrani, ambos representants del Govern s'han reunit amb membres del govern uruguaià, com la ministra d'Educació i Cultura, María Julia Muñoz, el viceministre de Treball i Seguretat Social,  Nelson Loustaunau, o el secretari de Drets Humans de la Presidència de l'Uruguai, Nelson Villarreal.  Bosch també ha fet una conferència a l'associació d'expresos polítics de l'Uruguai Crysol, en la qual ha reivindicat el diàleg amb "l'enemic" i ha reivindicat els presos, especialment Oriol Junqueras.  El conseller d'Acció Exterior també s'ha trobat amb la presidenta de l'Institut Nacional de Drets Humans, Mariana Blengio, amb representants polítics i amb el president de la Cambra de Comerç de l'Uruguai, Julio César Lestido.

Summary: Bosch creu que "pronunciaments" com el del president del parlament del Mercosur "ajuden a trobar una solució"


L'arribada de grups de pastors de les estepes de l'Europa de l'Est fa entre 4.000 i 4.500 anys va reemplaçar aproximadament el 40% de la població local i gairebé el 100% dels homes. És un dels principals resultats d'un estudi internacional coliderat per l'Institut de Biologia Evolutiva i la Univeristat de Harvard, i impulsat pel National Institute of Health als Estats Units i per ''la Caixa'' que abasta els últims 8.000 anys d'història de la península. Els investigadors han conclòs que durant una etapa que va poder durar uns 400 anys es va fer aquest relleu, tot i que les dades genètiques no poden indicar clarament si va ser un procés ''dramàtic'' o si, per contra, respongués a que les dones ibèriques locals preferissin els nouvinguts d'Europa central en un context de ''forta estratificació social''. Una altra conclusió de l'estudi és que la genètica dels bascos actuals a penes ha canviat des de l'Edat de Ferro fa 3.000 anys. Al contrari del que apunten algunes teories que situaven als bascos com els descendents dels caçadors mesolítics o dels primers agricultors que van viure a la península ibèrica, els resultats del treball mostren que la influència genètica de les estepes també va arribar al País Basc. Per contra a penes presenten influències de migracions posteriors com els romans, els grecs o els musulmans, de les quals van quedar aïllats. L'anàlisi del mapa genètic mostra profundes modificacions de població en la península ibèrica en els períodes més recents. Els fluxos provinents del Mediterrani oriental (romans, grecs i fenicis) havia reemplaçat l'ancestralitat ibèrica quan va començar l'edat mitjana i per tant, les migracions van continuar tenen una gran força en la formació de la població mediterrània durant aquest període.

Summary: La població masculina de la península Ibèrica va ser reemplaçada per pastors de l'Europa de l'Est fa 4.000 anys


Des de l'1 de gener fins al 31 de març, els hospitals catalans han fet 337 trasplantaments d'òrgans, un 18,3% més que el mateix període de 2018. Aquest increment ha estat possible perquè el nombre de donants ha tornat a créixer, també un 18%, i ha superat el centenar de donants cadàvers vàlids (105), els tres primers mesos de l'any. Entre les donacions, han crescut lleugerament les de donants per mort encefàlica, un 1,8%,  i significativament els donants de mort en asistòlia, és a dir, per aturada cardíaca, del 44%. En canvi, han caigut els donants vius un 25%, passant dels 21 donants als 7. D'aquestes, majoritàriament s'han fet donacions de ronyó, en 20 ocasions, i 1 de fetges.  Des de l'Organització Catalana de Trasplantaments (OCATT) s'aposta per seguir promovent aquesta opció com una de les millors per a malalts joves.  Els tres primers mesos de l'any, s'han pogut fer 337 intervencions el primer trimestre del 2019. Els trasplantaments hepàtics han crescut un 250%, els hepàtics un 29,2%, els renals un 16,2%, i els pulmonars, un 15%. Els cardíacs en canvi, han tingut menys incidència, i se n'han fet dos menys.  Per hospitals, de moment, l'Hospital Clínic, amb 21 donants cadàver vàlids, i 5 donants viu, és el centre amb més donants gestionats, seguit de l'Hospital Vall d'Hebron, amb 19 i 6 donants respectivament, i l'Hospital Germans Trias i pujol, amb 18 i 1 donants. Pel que fa a intervencions, l'hospital Vall d'Hebron lidera amb 91 intervencions, 10 amb receptors pediàtrics. L'Hospital Clínic ha practicat 84 intervencions i l'Hospital Universitari de Bellvitge, 67, El consentiment per a la donació es manté en un percentatge similar al de l'any passat, al voltant del 83%.  El 31 de març de 2019, 1.160 persones continuaven esperant un òrgan. Concretament, 1.035 persones estan a l’espera de rebre un trasplantament de ronyó; 44, de fetge; 28, de cor; 30, de pulmó, i 23, de pàncrees.  Amb aquestes dades, l'OCATT creu que el 2019 es poden arribar a superar els 1.300 trasplantaments rècord del 2018 i els 400 donants vàlids.

Summary: Els trasplantaments d'òrgans augmenten un 18% el primer trimestre de 2019


Recorda als usuaris que tenen dret a ser informats, rebre assistència i al reemborsament de l'import del bitllet ACN Madrid.-L'Agència Estatal de Seguretat Aèria (AESA), depenent del Ministeri de Foment, ha avisat Ryanair que no pot cobrar despeses de gestió als passatgers afectats per les cancel·lacions massives i ha emplaçat els viatgers a reclamar els seus drets si creuen que la companyia no els està complint. En aquest sentit, el govern espanyol ha recordat que els clients tenen dret a ser informats, de ser assistits -amb menjar i begudes, fer dues trucades o tenir accés al correu electrònic, i a allotjament i transport d'anada i tornada a l'aeroport-; i al reemborsament de l'import del bitllet sense cap despesa addicional o al transport alternatiu fins a la destinació final. A més, els passatgers també tenen dret a ser compensats econòmicament per la cancel·lació del vol si la companyia no avisa de la cancel·lació amb almenys 14 dies d'antelació. La compensació econòmica va en funció de la distància del vol i en el cas de Ryanair oscil·laria entre els 250 i els 400 euros en funció de la distància de la destinació. Per contra, assenyala el Ministeri de Foment, hi ha tres casos en què la companyia no està obligada a compensar econòmicament: si es tracta de circumstàncies extraordinàries com la meteorologia o una vaga; quan informa de la cancel·lació amb una antelació d'entre dues setmanes i set dies i ofereixi un transport alternatiu que els permeti sortir amb no més de dues hores d'antelació respecte a l'hora prevista inicialment i arribar al seu destí amb menys de quatre hores de retard respecte l'hora prevista inicialment.  D'altra banda, tampoc haurà de compensar quan informi amb almenys set dies d'antelació, ofereixi un vol alternatiu que surti no més d'una hora d'antelació respecte l'hora prevista i arribi a destí amb un retard de menys de dues hores.

Summary: Foment avisa que Ryanair no pot cobrar cap despesa de gestió als seus clients per les cancel·lacions